Ilusat päikest jagus Eestisse meilegi ja Vahemere ääres oli eriti soe. Reedel jääb Läänemere ümbrus Norra merel pöörleva madalrõhuala mõjualasse, mis saab Atlandilt täiendavalt niiskust lisaks.
Kiires edelavoolus liigub üle Skandinaavia uus madalrõhulohk, mis riivab ka Eestit. Päevaks toob see sajuhooge ja edelatuul muutub tugevamaks. Temperatuur on veidi üle 15 kraadi ning märkimisväärselt soojem pole ei Soomes ega Skandinaavias.
Saabuv öö on vähese ja vahelduva pilvisusega, hoovihma võib tulla vaid Lääne-Eestis. Tuul puhub edelast ja läänest 4-9 m/s, puhanguti kuni 15 m/s. Õhusooja on 7-15 kraadi.
Reede hommikul on selgem taevas ida pool, aga Lääne-Eestis esineb vihmahooge. Tuul on endiselt puhanguline.
Päev tuleb muutliku pilvisusega ja mitmel pool sajab hoovihma. Edelatuul on kohati tugev, 5-15 m/s ja temperatuur tõuseb maksimaalselt 18 kraadini.
Laupäeval liigub vihmasadu saartelt mandrile ning lähipäevil hoovihmadest ei pääse. Kui pühapäeval pilvisus hõreneb, siis esmaspäeval on päikest taas natuke vähem näha. Öised keskmised temperatuurid jäävad 8-10 kraadi juurde ning päeval on oodata keskmiselt 16 ja 17 kraadi.
Toimetaja: Indrek Kuus